作者:韓愈
標題:和侯協律詠筍
內容:竹亭人不到，新筍滿前軒。乍出真堪賞，初多未覺煩。成行齊婢僕，環立比兒孫。驗長常攜尺，愁幹屢側盆。對吟忘膳飲，偶坐變朝昏。滯雨膏腴濕，驕陽氣候溫。得時方張王，挾勢欲騰騫。見角牛羊沒，看皮虎豹存。攢生猶有隙，散佈忽無垠。詎可持籌算，誰能以理言。縱橫公佔地，羅列暗連根。狂劇時穿壁，橫強幾觸藩。深潛如避逐，遠去若追奔。始訝妨人路，還驚入藥園。萌芽防浸大，覆載莫偏恩。已複侵危砌，非徒出短垣。身甯虞瓦礫，計擬掩蘭蓀。且歎高無數，庸知上幾番。短長終不校，先後竟誰論。外恨苞藏密，中仍節目繁。暫須回步履，要取助盤飧。穰穰疑翻地，森森競塞門。戈矛頭戢戢，蛇虺首掀掀。婦懦諮料揀，兒痴謁盡髡。侯生來慰我，詩句讀驚魂。屬和才將竭，呻吟至日暾。